Operasie ná duikongeluk: ‘Dit lyk goed’Rudi Kunz. Foto: Facebook Melissa Swan, een van Kunz se vriendinne, het gesê die operasie op sy nekwerwels het “goed gegaan”. Maroela Media het vroeër berig Kunz was saam met ŉ groep vriende by die Klaseriedam om sy verjaardag te vier toe die ongeluk gebeur het. Kunz, ŉ inwoner van Hoedspruit in Limpopo, het van die oewer af in die dam ingeduik. “Hy het nie dadelik opgekom nie en ons het gedink hy maak seker ŉ grap en gaan uitspring en ons probeer skrikmaak. Die volgende oomblik het hy bo-op die water gedryf en sy kop geskud. Sy broer het dadelik ingeduik om hom uit die water te haal,” het Swan gesê. “Ons het hom op die gras neergesit en hy het vir ons gesê hy kan niks voel nie. Ons almal was maar paniekerig en iemand het die ambulans gebel terwyl ons ander by hom gesit het en sy bene en arms gevryf het om die bloedsomloop aan die gang te kry. Hy het vrae gevra soos ‘Is ek nog in die water?’ en ‘Vat julle aan my?’ Hy kon niks aan sy lyf voel nie.” Kunz is per ambulans na ŉ hospitaal in Nelspruit geneem waar ŉ skandering getoon het dat van sy boonste werwels geskuif het. Kunz is op pad na die hospitaal op ŉ ventilator geplaas aangesien hy gesukkel het om self asem te haal. Sondag is hy per helikopter na die Netcare Garden City-hospitaal in Johannesburg oorgeplaas. Volgens Swan is dokters besig om Kunz ook stadig van die ventilator af te haal. “Ons sal nog nie weet oor beweging nie totdat hy self asem haal en behoorlik wakker is. So dinge is nog bietjie onduidelik, maar dit lyk goed.” Hanlie Botha, Kunz se tannie, het vroeër aan Maroela Media gesê die dokters in Johannesburg het besluit op ŉ operasie om sy werwels weer terug te skuif, maar het gesê daar is ŉ baie skraal kans dat hy ooit heeltemal van die besering sal herstel. Sy het gesê Kunz se hele familie, maar veral sy ouers, vat die nuus oor sy besering baie swaar. “Sy ouers en een van sy boeties is daar by hom in Johannesburg. Dit is so ’n ongelooflike emosionele tyd, dit voel heeltemal onwerklik. Amper asof ŉ mens nie in jou eie liggaam is nie. Ons almal is in skok.” Vriende en familielede van Kunz het intussen Woensdag teen 18:00 in Hoedspruit bymekaar gekom om ŉ uur lank vir hom te bid. Talle ander gebedsgroepe van selfs so ver as die VSA is ook vir hom begin.